HETTA ER EITT OPIÐ TILTAK-ØLL ERU VÆLKOMIN!!! Ynskiligt er at hava so nógvar luttakarar, sum gjørligt. Dugir tú at svimja og eigur ella kanst læna eina líkinda drakt, so er ikki at halda teg aftur. Hetta er ein fínur teinur fyri óroynd. Tilmelding o. a. Tilmelding til svimjingina á ólavsøku fer fram í seinasta lagi 25. juli við at flyta kr. 114, -á kontu hjá Havnar Svimjifelag 9181-1851103. Viðmerk NAVN á svimjara og ALDUR við ársenda 2014. Vit skulu brúka aldurin til at bólkabýta úrslitið. Samleikaprógv Í svimjihøllini í Gundadali 27/7 kl. 20.30 verður kunning. Samleikaprógv, ið geva atgongd til kappróðrarøkið, verða latin tilmeldaðum luttakarum. Skiftiumstøður Til ber at skifta í hølum hjá Smyril Blue Water frá kl. 16.00. Tá ið svimjingin er liðug, sleppa vit at spula draktirnar. Vaktir vera við hurðina til tiltakið er liðugt, so klæðini eru trygg og vit sleppa altíð inn. Kapping Kappingin er skipað í fýra bólkar:-Kvinnur Opin bólkur-Kvinnur Masters–kvinnur, sum eru 25 ár og eldri-Menn Opin bólkur-Menn Masters–menn sum eru 25 ár og eldri Hóast gamla heitið“ kappsvimjing á ólavsøku” verður endurnýtt, so verður dentur lagdur á, at hetta er eitt tiltak fyri øll, ið duga og elska at svimja–um tað er fyri at kappast ella ei. Høvuðsendamálið er at luttaka, at røkka málinum og fáa eitt gott upplivilsi á sjónum. Svimjing Svomið verður frá endanum á Molanum og inn í Krókin við Havnarskrivstovuna. Svimjarar skulu ganga út á endan á Molanum og vera har í seinasta lagi tá ið 8 mannaførini byrja. Startað verður í sjónum. Málið er stigin á rampuni í Krókinum–longst til høgru, tá ið tú kemur svimjandi. Teinurin, ið svomin verður er 420 metrar. Trygd Lækni, sjúkrasystrar og sterkir menn eru á landi og í bátum. Tey eru í HS eyðkennisvestum. Ein bátur tryggjar at óviðkomandi bátar verða hildnir vekk. Harumframt eru tveir lágir gummibátar–ein, ið fylgir teimum fremstu svimjarunum, og ein, ið fylgir teimum aftastu. Steypa- og heiðursmerkjahandan og annað Steyp og heiðursmerkir verða handað so skjótt sum úrslitið fyriliggur. Aftaná verður bjór, vatn og okkurt sterkari.